钦定古今图书集成/明伦汇编/官常典/第696卷 > 董传策
## 钦定古今图书集成/明伦汇编/官常典/第696卷 > 董传策

按《明外史》本传传：“策字原汉，松江华亭人。嘉靖二十
九年进士。除刑部主事。三十七年，抗疏劾大学士严
嵩，略言嵩稔恶误国，陛下岂不洞烛其奸？特以辅政
故，尚为优容，令自省改。而嵩恬不知戒，负恩愈深。居
位一日，天下受一日之害。今言官既不敢言，诸曹又不能言。国家养上二百年，一旦波靡至此，臣窃痛之。”
夫边疆督抚将帅，欲得士卒死力，必资财用。今诸边
军饟，岁费百万，强半赂嵩，遂令军士饥疲，寇贼深入。
此其坏边防之罪一也。吏、兵二部持选簿就嵩填注，
文选郎万采、职方郎方祥，甘听指使不异，卒隶都门。
谚语至以文武管家目之。此其鬻官爵之罪二也。侍
郎刘伯跃以采木行部，擅敛民财及“郡县赃罪，辇输
嵩家，前后不绝。其他有司，破冒攘敓，入献于嵩者，更
不可数计。嵩家私藏，富于公帑。此其蠹国用之罪三
也。赵文华以罪放逐，嵩没其囊橐巨万，而令人护送
南还，恐喝州县，私役民夫，致道路驿骚，公私烦费。此
其党罪人之罪四也。天下藩臬诸司，岁时问遗，动以
千计，势不得不掊克小民。民财日殚，嵩资日积。于是
水陆舟车，载还其乡，月无虚日，所至要索供亿，势如
虎狼。此其骚驿传之罪五也。嵩久握重权，炙手而热，
干进无耻之徒，附膻逐秽，麇集其门。致士风日偷，官
箴日丧。此其坏人才之罪六也。嵩以蔽欺行其专权，
生死予夺，惟意所为。而世蕃又以无赖之子，窃威助
恶，父子肆凶，中外饮愤。有臣如此，非国法可容。臣待
罪刑曹，宜诘奸慝。陛下诚不惜严氏以谢天下，则臣
亦何惜一死以谢权奸。”疏入，下诏狱，谪戍南宁。穆宗
立，召复故官。历郎中。隆庆五年累迁南京大理卿，进
工部右侍郎。万历元年就改礼部。言官劾传策受人
贿，免归。绳下过急，竟为家奴所害。